ተመራቂዎች የህዝባቸውን ድህነት ለማጥፋት ሊረባረቡ ይገባል -መንግስት
ተመራቂዎች የአገራቸውን ህዝብ ከድህነት ለማላቀቅ በጨበጡት ዕውቀት ሊረባረቡ እንደሚገባ የመንግስት ኮሙኒኬሽን ጽህፈትቤት አስገነዘበ ፡፡ ጽሽፈትቤቱ ባወጣው ሳምንታዊ መግለጫው ታላቁ መሪ ክቡር አቶ መለስ ዜናዊ በአንድ ወቅት እንደተናገሩት የድህነት ተራራ የሚናደው በዕውቀት ጥይት ነው መግለጻቸውን ጠቅሷል ፡፡ለዚህም ሲባል የትምህርት ዘርፉ ከመንግሥት ጠቅላላ ዓመታዊ በጀት ውስጥ የአንበሳውን ድርሻ እንዲወስድ በማድረግ ትምህርት በመላ አገሪቱ እንዲስፋፋ ተደርጓል ነው ያለው ፡፡ በውጤቱም ዛሬ ከ28 ሚሊዮን በላይ ህዝብ በትምህርት ገበታ ላይ ለማሳተፍ መቻሉን አስረድቷል ።ዘንድሮ በጠቅላላው ከ150 ሺህ በላይ የከፍተኛ ትምህርት ተማሪዎች ይመረቃሉ ተብሎ ይጠበቃል ሲልም ነው ያስታወቀው ።ከመንግስት ከፍተኛ ትምህርት ተቋማት ብቻ በመጀመሪያ፣ በሁለተኛ እና በሦስተኛ ዲግሪ መርሃ ግብሮች ትምህርታቸውን አጠናቅቀው የሚመረቁ ምሁራን ብዛት ከ125 ሺህ በላይ መሆኑን በመግለጽ ፡፡በዚህ አጋጣሚ የኢፌዴሪ መንግስት ለሁሉም ተመራቂዎችና ለቤተሰቦቻቸው እንኳን ደስ አላችሁ እያለ ለተመራቂዎች መልካም የሥራ ዘመን እንዲሆንላችሁ ምኞቱን ገልጿል ።ምረቃው በተመራቂዎች ህይወት ውስጥ ትልቅ ምዕራፍ ያለው ነው ያለው መግለጫው፤ለቀጣዩ ህይወታቸው ትኩረት በመስጠት ሥራን ሳይንቁና ሳይመርጡ እንዲሰሩ ስነልቡናቸውን በማዘጋጀት፣ ተነሳሽነታቸውን በማጎልበት፣ ቁጠባን በማበረታታት እንዲሁም አስፈላጊውን ሞራል እና አቅም ከፈቀደም ሌሎች ድጋፎችን በመስጠት ለሥራ ፈጣሪነት እንድታበረታቷቸው መንግሥት ጥሪውን ያቀርብላችኋል ብሏል ። 